Ilmoitus tiettyjen terästuotteiden tuontiin sovellettavia suojatoimenpiteitä koskevan tarkastelun vireillepanosta

(2019/C 169/08)

Euroopan komissio, jäljempänä ’komissio’, otti 31. tammikuuta 2019 käyttöön tiettyjä terästuotteita koskevat lopulliset suojatoimenpiteet ja ilmoitti aikovansa panna omasta aloitteestaan vireille ensimmäisen tarkastelututkimuksen viimeistään 1. heinäkuuta 2019 (1).

1. Voimassa olevat toimenpiteet

Tällä hetkellä voimassa olevat toimenpiteet muodostuvat 26 tuoteluokalle avatuista tariffikiintiöistä unioniin tuontia varten. Ne ovat voimassa 30. kesäkuuta 2021 asti.

Kussakin tuoteluokassa, tuoteluokkaa 1 (Seostamattomasta teräksestä ja muusta seosteräksestä valmistetut kuumavalssatut levyt ja nauhat) lukuun ottamatta, osa tariffikiintiöstä myönnetään tietyille maille (maakohtaiset kiintiöt), ja ne ovat vapaasti käytettävissä toimenpiteiden voimassaoloajan kunkin kolmen vuotuisen kauden loppuun asti. Tuoteluokan 1 ja kunkin tariffikiintiön jäljellä olevan osan (ns. jäännöskiintiö) osalta vuotuinen kiintiö jaetaan vuosineljänneksiin ja myönnetään hakujärjestyksessä kunkin neljänneksen aikana. Kunkin vuosineljänneksen päättyessä jäännöskiintiön käyttämätön määrä siirretään automaattisesti seuraavalle vuosineljännekselle. Viimeisen vuosineljänneksen päättyessä olevaa käyttämätöntä määrää ei siirretä seuraavalle kaudelle. Jos tietyn tuoteluokan maakohtainen kiintiö on käytetty loppuun, tuonti kyseisestä maasta voi tapahtua saman tuoteluokan jäännöskiintiön jäljellä olevan osan puitteissa, mutta vain kunkin toimenpiteiden soveltamiskauden viimeisen vuosineljänneksen aikana.

Jos asianomainen tariffikiintiö on käytetty loppuun tai toimenpiteiden soveltamisalaan kuuluvien tuoteluokkien tuontiin ei sovelleta tariffikiintiötä, tuodusta tuotteesta kannetaan 25 prosentin lisätulli vapaasti unionin rajalla tullaamattomana -nettohinnasta.

2. Tarkastelun kohteena oleva tuote

Tarkastelun kohteena oleva tuote muodostuu tietyistä terästuotteista, jotka luetellaan tämän ilmoituksen liitteessä I.

3. Tarkastelun perusteet ja soveltamisala

Lopullisten suojatoimenpiteiden käyttöönotosta annetun komission täytäntöönpanoasetuksen johdanto-osan 161 kappaleessa todetaan, että komission on unionin edun perusteella ehkä mukautettava tariffikiintiön tasoa tai myöntämistä, jos olosuhteet muuttuvat toimenpiteiden soveltamiskaudella.

Olosuhteiden katsotaan muuttuvan esimerkiksi silloin, jos jonkin tuoteluokan kysyntä unionissa kasvaa tai supistuu niin, että se edellyttää tariffikiintiön tason uudelleenarviointia, jos käyttöön otetaan polkumyynti- tai tasoitustulli, joka voi vaikuttaa merkittävästi tuonnin kehitykseen, tai jos Yhdysvaltojen 232 §:n mukaiset toimenpiteet kehittyvät niin, että sillä saattaa olla suora vaikutus tämän tutkimuksen päätelmiin, varsinkin kaupan uudelleensuuntaamisen osalta.

Komissio voi myös tarkastella, voisiko toimenpiteillä olla haitallisia vaikutuksia integroitumistavoitteisiin, joihin pyritään etuuskohteluasemassa olevien kauppakumppanien kanssa, esimerkiksi vaarantaisivatko ne merkittävästi vakautuksen tai taloudellisen kehityksen. Komissio sitoutui myös tarkastelemaan tarvetta päivittää luetteloa kehitysmaista, jotka on jätetty lopullisten toimenpiteiden soveltamisalan ulkopuolelle, niiden tuoreimpien tuontimäärien perusteella.

Tällä perusteella ja ottaen huomioon suojatoimenpiteiden soveltamisalaan kuuluvien terästuotteiden tuonnin kehityksen ja kiintiön käytön toimenpiteiden käyttöönotosta lähtien komissio aikoo tarkastella erityisesti jäljempänä esitettäviä näkökohtia tutkiakseen, ovatko olosuhteet muuttuneet niin, että tariffikiintiöiden tasoa tai myöntämistä olisi mukautettava:

A. Tariffikiintiöiden taso ja myöntäminen tietyissä tuoteluokissa Komissio seuraa tariffikiintiöiden käyttöä päivittäin. Komissio on todennut 4. huhtikuuta 2019 mennessä tariffikiintiöiden käytöstä, että jotkin maakohtaisista tariffikiintiöistä tietyissä tuoteluokissa samoin kuin vastaavat jäännöskiintiöt viimeiseltä vuosineljännekseltä on käytetty loppuun epätavallisen nopeasti (kahden kuukauden sisällä viiden kuukauden kaudesta) verrattuna perinteiseen tuontitasoon. Maakohtaisten tariffikiintiöiden osalta Turkki on käyttänyt loppuun kiintiönsä tuoteluokissa 5, 13, 16, 17 ja 25, Venäjä on käyttänyt loppuun kiintiönsä tuoteluokissa 13 ja 16 ja Kiina on käyttänyt loppuun kiintiönsä tuoteluokissa 4B ja 15. Jäännöskiintiöiden osalta jotkin tariffikiintiöt oli jo käytetty kokonaan tai lähes loppuun (2) hieman sen jälkeen, kun jäännöskiintiö avattiin 1. huhtikuuta 2019. Tämän vuoksi komissio tutkii syitä, jotka selittäisivät tätä kehitystä, ja määrittää, johtuvatko ne muuttuneista olosuhteista, kuten kyseisten tuotteiden merkittävästi kasvaneesta kysynnästä EU:ssa tai muista painavista syistä, jotka osoittaisivat, että kiintiön tämänhetkinen taso ei ole riittävä, vai johtuvatko ne varastojen kasvattamisesta tai kaupan uudelleensuuntaamisesta, joka johtuu ulkomailla toteutetuista rajoittavista toimenpiteistä.

B. Perinteisten kauppavirtojen syrjäyttäminen Tietyissä tuoteluokissa jäännöskiintiö on käytetty nopeasti loppuun yhdestä tai useammasta maasta tulevalla tuonnilla, johon joissakin tapauksissa sovelletaan maakohtaista tariffikiintiötä ja joka on syrjäyttänyt muista lähteistä tulevan tuonnin ja rajoittanut näin kuluttajien valinnanvaraa. Näin on käynyt esimerkiksi tuoteluokissa 4B, 13 ja 16. Tämän vuoksi komissio tutkii, onko tämä vaikuttanut kielteisesti unionin etuun, etenkin tarpeeseen säilyttää perinteiset kauppavirrat, ja päättää tarpeen mukaan mahdollisista toimista tilanteen korjaamiseksi.

C. Mahdolliset haitalliset vaikutukset integroitumistavoitteisiin, joihin pyritään etuuskohteluasemassa olevien kauppakumppanien kanssa Komissio tutkii, onko terästä koskevien suojatoimenpiteiden toiminta vaarantanut merkittävästi tiettyjen etuuskohteluasemassa olevien kauppakumppanien vakautuksen tai taloudellisen kehityksen siinä määrin, että se olisi haitallista niiden EU:n kanssa tekemien sopimusten integroitumistavoitteiden kanssa.

D. Toimenpiteiden soveltamisalan ulkopuolelle jätettyjen WTO:n jäseninä olevien kehitysmaiden luettelon päivittäminen niiden tuoreimman tuontimäärän perusteella Asetuksen (EU) 2015/478 (3) mukaisesti suojatoimenpiteitä ei pitäisi soveltaa tuontiin, joka on peräisin WTO:n jäsenenä olevasta kehitysmaasta, jos kyseisen maan osuus toimenpiteiden kohteena olevan tuotteen tuonnista on enintään 3 prosenttia. Lopullisten suojatoimenpiteiden käyttöönotosta annetun komission täytäntöönpanoasetuksen johdanto-osan 192 kappaleessa todetaan, että komissio arvioi tilannetta säännöllisesti ja vähintään kunkin toimenpiteiden soveltamisvuoden lopussa. Sen vuoksi komissio aikoo päivittää luettelon WTO:n jäseninä olevista kehitysmaista, jotka olisi jätettävä toimenpiteiden soveltamisalan ulkopuolelle.

E. Muut olosuhteiden muutokset, jotka saattavat edellyttää tariffikiintiön tason tai myöntämisen mukauttamista Osapuolia kehotetaan ottamaan esiin myös muita näkökohtia – muiden kuin jo edellä mainittujen tuoteluokkien osalta ja siltä osin kuin kyseessä ovat olosuhteiden pysyvät muutokset alkuperäisen tutkimuksen aikaiseen tilanteeseen nähden – joiden vaikutuksia on ehkä tarkasteltava ja jotka voivat olla peruste tietyn tuoteluokan tariffikiintiön tason tai myöntämisen mukauttamiseen. Osapuolia, jotka haluavat ottaa esiin tällaisia näkökohtia, pyydetään toimittamaan riittävä näyttö väitteidensä tueksi.

4. Menettely

Todettuaan, että terästä koskevien voimassa olevien suojatoimenpiteiden tiettyjen näkökohtien tarkastelua varten on riittävä näyttö, komissio panee vireille voimassa olevien toimenpiteiden tarkastelun, joka rajoittuu edellä täsmennettyihin näkökohtiin.

4.1 Kirjalliset huomautukset

Jotta komissio saisi kaikki tutkimuksen kannalta merkitykselliset tiedot, asianomaisia osapuolia pyydetään esittämään näkökantansa, toimittamaan tietoja ja esittämään asiaa tukevaa näyttöä komissiolle. Kyseiset tiedot ja asiaa tukeva näyttö on toimitettava komissiolle 15 päivän kuluessa tämän ilmoituksen julkaisemisesta Euroopan unionin virallisessa lehdessä. Huomautuksia toimittavia osapuolia pyydetään ilmoittamaan selvästi, mitä tarkastelun kohteena olevia seikkoja niiden huomautukset koskevat.

4.2 Mahdollisuus esittää huomautuksia muiden osapuolten esittämistä tiedoista

Puolustautumisoikeuksien takaamiseksi asianomaisilla osapuolilla olisi oltava mahdollisuus esittää huomautuksia muiden asianomaisten osapuolten toimittamista tiedoista. Näin tehdessään asianomaiset osapuolet voivat käsitellä ainoastaan muiden asianomaisten osapuolten toimittamissa tiedoissa esiin tuotuja asioita eivätkä voi tuoda esiin uusia asioita.

Tällaiset huomautukset on toimitettava komissiolle 7 päivän kuluessa siitä, kun 4.1 kohdassa mainitut huomautukset on asetettu asianomaisten osapuolten tarkasteltavaksi.

Asianomaisten osapuolten tarkasteltavaksi tarkoitettuun asiakirja-aineistoon voi tutustua TRON.tdi-tietokannan kautta seuraavassa osoitteessa: https://tron.trade.ec.europa.eu/tron/TDI. Tutustumisoikeuden saamiseksi on noudatettava kyseisellä sivulla olevia ohjeita.

Mainitut aikarajat eivät rajoita komission oikeutta pyytää lisätietoja asianomaisilta osapuolilta asianmukaisesti perustelluissa tapauksissa.

Kun otetaan huomioon, että tarkastelu on saatettava päätökseen nopeassa aikataulussa (ks. 6 kohta) ja että asianomaisille osapuolille annetaan mahdollisuus esittää huomautuksia muiden osapuolten toimittamista tiedoista, millä varmistetaan niiden mahdollisuus puolustaa etujaan, komissio ei järjestä kuulemisia tässä tutkimuksessa.

4.3 Tietojen toimittaminen ja tässä ilmoituksessa mainittujen aikarajojen pidentäminen

Pääsääntönä on, että asianomaiset osapuolet voivat toimittaa tietoja ainoastaan tässä ilmoituksessa ilmoitetuissa määräajoissa. Tässä ilmoituksessa mainittujen aikarajojen pidentämistä voidaan pyytää vain poikkeuksellisissa olosuhteissa, ja se myönnetään vain asianmukaisesti perustelluissa tapauksissa. Asianmukaisesti perustelluissa poikkeustapauksissa huomautusten toimittamisen määräaikaa voidaan pidentää yleensä enintään 3 lisäpäivällä.

4.4 Kirjallisia huomautuksia, täytettyjen kyselylomakkeiden palauttamista ja kirjeenvaihtoa koskevat ohjeet

Komissiolle kaupan suojatoimiin liittyvien menettelyjen yhteydessä toimitettuihin tietoihin ei sovelleta tekijänoikeutta. Jos kyse on tiedoista, joihin kolmannella osapuolella on tekijänoikeuksia, asianomaisten osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella komissio voi a) käyttää tietoja tässä kaupan suojatoimiin liittyvässä menettelyssä ja b) toimittaa tietoja tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuksiaan.

Kaikki asianomaisten osapuolten kirjalliset huomautukset, jotka ovat luottamuksellisia, on varustettava merkinnällä ”Limited” (4). Tämän tutkimuksen kuluessa tietoja toimittavia osapuolia kehotetaan perustelemaan luottamuksellista käsittelyä koskevat pyyntönsä.

Osapuolten, jotka toimittavat luottamuksellisia tietoja, on toimitettava niistä asetuksen (EU) 2015/478 (5) 8 artiklan ja asetuksen (EU) 2015/755 (6) 5 artiklan mukaisesti ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltaviksi). Näiden yhteenvetojen tulee olla riittävän yksityiskohtaiset, jotta luottamuksellisen tiedon sisällöstä olisi saatavissa riittävä käsitys, ja ne on toimitettava komissiolle samaan aikaan kuin ”Limited”-versio.

Jos luottamuksellisia tietoja toimittava osapuoli ei pysty osoittamaan hyvää syytä luottamuksellista käsittelyä koskevalle pyynnölleen tai ei liitä tietoihin ei-luottamuksellista yhteenvetoa, jonka muoto ja laatu vastaavat vaatimuksia, komissio voi jättää kyseiset tiedot huomiotta, paitsi jos asianmukaisten lähteiden perusteella voidaan vakuuttavasti osoittaa, että tiedot ovat oikeita.

Asianomaisten osapuolten on esitettävä kaikki huomautuksensa ja pyyntönsä TRON.tdi-tietokannan kautta (https://tron.trade.ec.europa.eu/tron/TDI), skannatut valtakirjat mukaan luettuina. Käyttämällä TRON.tdi-tietokantaa tai sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”CORRESPONDENCE WITH THE EUROPEAN COMMISSION IN TRADE DEFENCE CASES” kauppapolitiikan pääosaston verkkosivustolla osoitteessa http://trade.ec.europa.eu/doclib/docs/2011/june/tradoc_148003.pdf.

Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on yrityksen virallinen toimiva sähköpostiosoite, jota seurataan päivittäin. Kun yhteystiedot on toimitettu, komissio on yhteydessä asianomaisiin osapuoliin ainoastaan TRON.tdi-tietokannan tai sähköpostin kautta, jolleivät ne nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä. Lisäsäännöt ja -tiedot komission kanssa käytävästä kirjeenvaihdosta, mukaan lukien TRON.tdi-tietokannan kautta toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.

Komission yhteystiedot:

European Commission Directorate-General for Trade Directorate H, unit H5 Office: CHAR 03/66 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi Sähköpostiosoite: TRADE-SAFE009-REVIEW@ec.europa.eu

5. Tarkastelun aikataulu

Jotta vältettäisiin voimassa oleviin terästä koskeviin suojatoimenpiteisiin kohdistuva epävarmuus ja keskeytykset, tämä tarkastelu olisi saatettava päätökseen mahdollisimman nopeasti ja mielellään ennen 30 päivää syyskuuta 2019.

6. Yhteistyöstä kieltäytyminen

Jos asianomainen osapuoli ei toimita tarvittavia tietoja määräajassa tai jos se huomattavasti vaikeuttaa tutkimusta, päätelmät voidaan asetuksen (EU) 2015/478 5 artiklan ja asetuksen (EU) 2015/755 3 artiklan mukaisesti tehdä käytettävissä olevien tietojen perusteella. Jos todetaan, että jokin asianomainen osapuoli on toimittanut vääriä tai harhaanjohtavia tietoja, nämä tiedot voidaan jättää huomiotta ja niiden sijasta voidaan käyttää käytettävissä olevia tietoja.

7. Kuulemismenettelystä vastaava neuvonantaja

Neuvonantaja on asianomaisten osapuolten ja tutkimuksen suorittavien komission yksiköiden välinen yhteyshenkilö. Neuvonantaja tarkastelee pyyntöjä tutustua asiakirjoihin, asiakirjojen luottamuksellisuutta koskevia kiistoja, määräaikojen pidentämispyyntöjä ja mahdollisia muita pyyntöjä, jotka koskevat asianomaisten osapuolten ja kolmansien osapuolten puolustautumisoikeuksia menettelyn aikana.

Asianomaiset osapuolet voivat ottaa yhteyttä kuulemisesta vastaavaan neuvonantajaan. Periaatteessa kuuleminen olisi rajattava seikkoihin, jotka ovat tulleet esiin tämän tarkastelumenettelyn aikana.

Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Periaatteessa tämän ilmoituksen 5.1–5.3 kohdassa komissiolle toimitettavia huomautuksia varten esitettyä aikataulua sovelletaan soveltuvin osin neuvonantajan kanssa järjestettäviä kuulemisia koskeviin pyyntöihin. Jos kuulemista koskevat pyynnöt esitetään asianomaisen aikataulun ulkopuolella, neuvonantaja voi tutkia syyt myöhässä oleviin pyyntöihin ottaen asianmukaisesti huomioon hyvän hallinnon toteutumisen ja tutkimuksen saattamisen päätökseen oikea-aikaisesti.

Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla http://ec.europa.eu/trade/trade-policy-and-you/contacts/hearing-officer/.

8. Henkilötietojen käsittely

Tässä tutkimuksessa kerättyjä henkilötietoja käsitellään Euroopan parlamentin ja neuvoston asetuksen (EU) 2018/1725 (7) mukaisesti.

Tietosuojailmoitus, jossa annetaan tietoa henkilötietojen käsittelystä komission toteuttamissa kaupan suojatoimenpiteissä, on saatavilla kauppapolitiikan pääosaston verkkosivustolla http://trade.ec.europa.eu/doclib/html/157639.htm

(1) Komission täytäntöönpanoasetus (EU) 2019/159, annettu 31 päivänä tammikuuta 2019, lopullisten suojatoimenpiteiden käyttöönotosta tiettyjen terästuotteiden tuonnissa (EUVL L 31, 1.2.2019, s. 27).

(2) Tuoteluokan 13 jäännöskiintiöstä oli edelleen huomattava määrä käyttämättä helmi-maaliskuussa 2019, toisin kuin tuoteluokissa 4B ja 16, jotka oli käytetty täysin loppuun. Sen vuoksi kiintiön käyttö huhtikuun 2019 alussa ei anna täysin oikeaa kuvaa tosiasiallisesti käytettävissä olevasta tariffikiintiöstä. Kuten asetuksen (EU) 2019/159 1 artiklan 4 kohdassa todetaan, kunkin vuosineljänneksen tariffikiintiön käyttämätön määrä siirretään seuraavalle vuosineljännekselle 20 työpäivän kuluessa (toukokuun alku 2019). Tämä tarkoittaa sitä, että toukokuun 2019 alussa tätä tuoteluokkaa varten on jälkeen käytettävissä tariffikiintiö.

(3) EUVL L 83, 27.3.2015, s. 16.

(4) ”Limited”-merkinnällä varustettu asiakirja on asetuksen (EU) 2015/478 8 artiklassa, asetuksen (EU) 2015/755 5 artiklassa sekä tukia ja tasoitustulleja koskevan WTO-sopimuksen 3.2 artiklassa tarkoitettu luottamuksellisena pidettävä asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

(5) EUVL L 83, 27.3.2015, s. 16.

(6) EUVL L 123, 19.5.2015, s. 33.

(7) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).